ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3522/97 υποβολή: Carlos Robles Piquer (PPE) προς το Συμβούλιο (14 Νοεμβρίου 1997)

Θέμα: Μεταρυθμίσεις εν εξελίξει στην πανεπιστημιακή έρευνα

Σύνφωνα με πληροφορίες και σχόλια του περιοδικού NATURE (τόμος 388, 31, Ιούλιος 1997),η βρεταννική κυβέρνηση εργάζεται για την εξεύρεση νέων λύσεων σε επίπεδο ανώτατης εκπαίδευσης για τις οποίες απαιτούνται ταυτοχρόνως μεγαλύτερα μέσα καιθώς και ωρισμένες αλλαγές στη συμπεριφορά των ακαδημαϊκών κύκλων, και όλα αυτά για την αποκατάσταση κλίματος εμπιστοσύνης μεταξύ των επιστημονικών κοινοτήτων και των κρατών.

Τα μεγάλα θέματα με τα οποία ασχολείται η έκθεση Dearing, τα οποία θα επανεμφανισθούν οπωσδήποτε στην επόμενη Λευκή Βίβλο, δεν απασχολούν αποκλειστικώς το Ηνωμένο Βασίλειο. Η εξασφάλιση της ποιότητας και της επάρκειας της βασικής έρευνας, η ισότιμη αναγνώριση του ερευνητικού αλλά καί του εκπαιδευτικού έργου των πανεπιστημίων, η αποδοχή επαρκούς διοικητικού κόστους για την έρευνα, ο εκσυγρονισμός του εξοπλισμού και η εξασφάλιση της συμμετοχής της βιομηχανίας αποτελούν στόχους που αντιμετωπίζουν όλες οι κυβερνήσεις της Ευρωπαϊκής Ένωσης καθώς και άλλων ανεπτυγμένων οικονομικά χωρών.

Μπορεί να αναφέρει το Συμβούλιο ανάλογες προς τις προαναφερθείσες στο Ηνωμένο Βασίλειο μεταρρυθμίσεις και μελέτες που βρίσκονται σε εξέλιξη στην Ευρώπη, τις Ηνωμένες Πολιτείες και την Ιαπωνία;

Απάντηση (26 Ιανουαρίου 1998)

Το Συμβούλιο παρακολουθεί προσεκτικά την εξέλιξη των εκπαιδευτικών συστημάτων στην Ευρωπαϊκή Κοινότητα, ιδίως μέσω των μελετών που έχουν εκπονηθεί από τη ΓΔ ΧΧΙΙ της Επιτροπής, καθώς και εκείνων που πραγματοποιήθηκαν με τη βοήθεια της Ευρωπαϊκής μονάδας του δικτύου EURYDICE.

Ωστόσο, δεν εναπόκειται στο Συμβούλιο να παράσχει πληροφορίες σχετικά με τις πρωτοβουλίες που αναλαμβάνονται στον τομέα της εκπαίδευσης από τις κυβερνήσεις των κρατών μελών ή τρίτων χωρών. Το Συμβούλιο υπενθυμίζει εξ άλλου ότι ό,τιδήποτε αφορά την οργάνωση και τη δομή των συστημάτων ανώτερης εκπαίδευσης υπάγεται στην αποκλειστική αρμοδιότητα των κρατών μελών (πρβ. άρθρο 126, παράγραφος 1 της Συνθήκης ΕΚ).
ΓΡΑΠΤΗ ΕΡΩΤΗΣΗ E-3519/97 υποβολή: Carlos Robles Piquer (PPE) προς το Συμβούλιο (14 Νοεμβρίου 1997)

Θέμα: Σχέσεις με την Κούβα

Σύμφωνα με πληροφορίες του Τύπου, η υφυπουργός Εξωτερικών της Κούβας, κυρία Αλιέντε, ενεχείρισε πρόσφατα σε «υψηλό αξιωματούχο του Λουξεμβούργου» την απάντηση της κυβερνήσεώς της στην Κοινή Θέση που ενέκριναν οι Δεκαπέντε τον Δεκέμβριο του 1996.

Μπορεί το Συμβούλιο να επιβεβαιώσει ή να διαψεύσει την πληροφορία αυτή και να γνωστοποιήσει ενδεχομένως την ανωτέρω απάντηση της κουβανικής κυβέρνησης καθώς και τα επ' αυτής σχόλιά του;

Απάντηση (16 Φεβρουαρίου 1998)

Κατά τη συνομιλία που είχαν στο Λουξεμβούργο στις 30 Σεπτεμβρίου 1997 ο κ. Wohlfart, Υφυπουργός Εξωτερικών και Συνεργασίας, και η κα Allende, Υφυπουργός Εξωτερικών της Κούβας, η τελευταία παρέδωσε την απάντηση του Υπουργού Εξωτερικών της Κούβας κ.Robaina στην επιστολή του Προέδρου του Συμβουλίου των Υπουργών κ.Poos, με ημερομηνία 30.08.1997.

Όσον αφορά τις σχέσεις της Ευρωπαϊκής Ένωσης με την Κούβα, τα κυριότερα στοιχεία της επιστολής του κ. Robaina είναι τα εξής:

- η συσχέτιση της συνεργασίας με την Κούβα με βελτιώσεις στον τομέα των ανθρώπινων δικαιωμάτων ή δημοκρατικές αλλαγές αντιπροσωπεύει εντελώς αδικαιολόγητη μεταχείριση. Η προσέγγιση αυτή δεν είναι σύμφωνη με την ενίσχυση των διμερών σχέσεων μεταξύ της Κούβας και της μεγάλης πλειοψηφίας των κρατών μελών της Ευρωπαϊκής Ένωσης, ούτε με την εξαιρετική συνεργασία που υπάρχει επί του παρόντος με τις ευρωπαϊκές μη κυβερνητικές οργανώσεις,

- η επιμονή της Ευρωπαϊκής Ένωσης σχετικά με την απελευθέρωση των Κουβανών διαφωνούντων θεωρείται ως ανάμιξη στην εσωτερική πολιτική της Κούβας,

- είναι δυνατόν να βρεθεί ένα σημείο συμφωνίας για να επαναληφθεί αυτός ο διάλογος, εφόσον θα πρόκειται για θέματα που ενδέχεται να ενδιαφέρουν την Ευρωπαϊκή Ένωση, αλλά και για θέματα που ενδιαφέρουν την Κούβα,

- η κυβέρνηση της Κούβας έχει δηλώσει επανειλημμένα ότι είναι διατεθειμένη να διατηρήσει πραγματικό διάλογο με την Ευρωπαϊκή Ένωση σε όλα τα επίπεδα και σε όλα τα πλαίσια. Ο διάλογος αυτός πρέπει να βασίζεται σε αμοιβαίο σεβασμό και στην αρχή της μη ανάμιξης σε εσωτερικές υποθέσεις,

- η Κούβα ευελπιστεί ότι θα βρεθεί, από κοινού, κάποιος τρόπος για να υπάρξει εποικοδομητικός και σεβαστός διάλογος και ότι θα συναφθούν νέες, πλέον αποδοτικές σχέσεις.

Η Ευρωπαϊκή Ένωση, μετά τις τελευταίες επαφές με τις κουβανικές αρχές, μελετά το ενδεχόμενο έναρξης σταδιακού διαλόγου με την Κούβα, κατ'αρχήν στο τεχνικό επίπεδο, ο οποίος - σε συνάρτηση με τις αντιδράσεις της κουβανικής πλευράς - θα μπορούσε να συνεχιστεί με συνεργασία στον τομέα των ανθρώπινων δικαιωμάτων.

Πρέπει να διευκρινιστεί ότι η προσέγγιση αυτή βασίζεται στην προϋπόθεση ότι η Ένωση δεν παραιτείται από τα μέσα που διαθέτει σε περίπτωση που δεν βελτιωθεί η κατάσταση των ανθρώπινων δικαιωμάτων στην Κούβα. Ειδικότερα, η Ένωση επιφυλάσσεται του δικαιώματος να παρεμβαίνει δημοσίως, συμπεριλαμβανομένων των κατάλληλων διεθνών πλαισίων, σε περίπτωση σαφούς παραβίασης των ανθρώπινων δικαιωμάτων.

Εξάλλου, η Ένωση θα εξακολουθήσει να παρεμβαίνει υπέρ της απελευθέρωσης των φυλακισμένων διαφωνούντων από την κυβέρνηση της Αβάνας.
ΓΡΑΠΤΗ ΕΡΩΤΗΣΗ E-3481/97 υποβολή: Παναγιώτης Λαμπρίας (PPE) προς την Επιτροπή (31 Οκτωβρίου 1997)

Θέμα: Εφαρμογή του κοινοτικού δικαίου από τα εθνικά δικαστήρια των κρατών μελών

Δεδομένου ότι ο τρόπος εφαρμογής της κοινοτικής νομοθεσίας από τα εθνικά δικαστήρια των κρατών μελών αποτελεί σημαντική πηγή του κοινοτικού δικαίου, ερωτάται η Επιτροπή αν παρακολουθεί συστηματικά την νομολογία των εθνικών δικαστηρίων λαμβάνοντας υπόψη τις αποφάσεις που αναφέρονται αμέσως ή εμμέσως στη νομοθεσία της Ευρωπαϊκής Ένωσης.

Απάντηση του κ. Santer εξ ονόματος της Επιτροπής (16 Δεκεμβρίου 1997)

Η Επιτροπή ενημερώνεται συστηματικά για τη νομολογία των εθνικών δικαστηρίων τη σχετική με την εφαρμογή του κοινοτικού δικαίου.

Ακριβώς οι πληροφορίες αυτές είναι εκείνες που της επιτρέπουν να αφιερώνει συστηματικά το παράρτημα VI της ετήσιας έκθεσής της για τον έλεγχο της εφαρμογής του κοινοτικού δικαίου ((ΕΕ C 332 της 3.11.1997 )) στην «εφαρμογή του κοινοτικού δικαίου από τα εθνικά δικαστήρια», μιας έκθεσης που απευθύνεται στο Κοινοβούλιο. Το εν λόγω παράρτημα συνήθως περιέχει δύο μέρη: το πρώτο είναι αφιερωμένο στην εφαρμογή του άρθρου 177 της συνθήκης ΕΚ, ενώ το δεύτερο αναφέρεται στις σημαντικές αποφάσεις που εξεδόθησαν από τα ανώτατα εθνικά δικαστήρια που αποφασίζουν σε τελευταίο βαθμό.
ΓΡΑΠΤΗ ΕΡΩΤΗΣΗ P-3583/97 υποβολή: Alfonso Novo Belenguer (ARE) προς την Επιτροπή (6 Νοεμβρίου 1997)

Θέμα: Περικοπή των επιδοτήσεων για την παραγωγή ελαιολάδου

Προσφάτως, η Επιτροπή Λιπαρών Ουσιών της Ευρωπαϊκής Ένωσης υπέβαλε έγγραφο με το οποίο δηλώνει ότι προτίθεται να μειώσει κατά 34% τις ενισχύσεις για την παραγωγή ελαιολάδου.

Το σύστημα ενισχύσεων για τον τομέα του ελαιολάδου προβλέπει ότι οι πληρωμές θα πραγματοποιούνται με το πέρας της καλλιεργητικής περιόδου, οπότε οι αρχικές προβλέψεις για την Ισπανία, και ειδικότερα για την Αυτόνομη Περιφέρεια της Βαλένθια, καθόριζαν την ενίσχυση σε 235 πεσέτες ανα κιλό ελαιολάδου, ποσό το οποίο θα μειωθεί σε 148 ανα κιλό με βάση τη μείωση που σκοπεύει να εφαρμόσει η Επιτροπή Λιπαρών Ουσιών, περικοπή η οποία πλήττει σοβαρά το εισόδημα των ελαιοπαραγωγών.

Δεδομένου ότι η περικοπή της κοινοτικής επιδότησης αφορά την καλλιεργητική περίοδο 1996/97, με τις οικονομικές απώλειες που συνεπάγεται,

1. Σε ποιά κριτήρια βασίζεται η Επιτροπή Λιπαρών Ουσιών για την υποβολή της προτάσεως να μειωθούν οι ενισχύσεις προς την παραγωγή ελαιολάδου κατά 34%;

2. Πότε πρόκειται να εγκριθεί η πρόταση αυτή;

3. Υπενθυμίζοντας ότι οι ελαιοπαραγωγοί προέβλεπαν για την καλλιεργητική περίοδο 1996/97 επιδότηση 235 πεσετών ανά κιλό, έχει εξετάσει η Επιτροπή το ενδεχόμενο κάποιας δράσης για την κάλυψη των αρνητικών επιπτώσεων απο τη μείωση αυτή;

Απάντηση του κ. Fischler εξ ονόματος της Επιτροπής (20 Νοεμβρίου 1997)

Η κοινή οργάνωση αγοράς (ΚΟΑ) ελαιολάδου προβλέπει ότι το ποσό της ενίσχυσης στην παραγωγή, για τους ελαιοπαραγωγούς, των οποίων η μέση παραγωγή είναι τουλάχιστον 500 χιλιογρ. ελαιολάδου, διαμορφώνεται βάσει συντελεστή αναλογικού προς την υπέρβαση της εγγυημένης μεγίστης ποσότητας του 1 350 000 τόννων.

Δυνάμει του εν λόγω σταθεροποιητικού μηχανισμού, ο κανονισμός (ΕΚ) αριθ. 1979/97 ((ΕΕ L 278 της 11.10.1997 )) καθόρισε το ποσό της ενισχύσεως στην παραγωγή ελαιολάδου που μπορεί να προκαταβληθεί για την περίοδο εμπορίας 1996/1997 σε 90,32 ECU ανά 100 χιλιόγραμμα, βάσει εκτιμώμενης παραγωγής, ύψους 1 859 400 τόννων. Ως προκαταβολή, το ανωτέρω ποσό αντιπροσωπεύει το 90% περίπου του προβλεπόμενου ποσού της ενίσχυσης για την εν λόγω περίοδο, το οποίο θα καθοριστεί τον Ιούνιο 1998 βάσει της πραγματικής παραγωγής. Αν, κατά την ημερομηνία αυτή, επαληθευθούν τα νούμερα της προβλεπόμενης παραγωγής, η μείωση της μοναδιαίας ενίσχυσης είναι δυνατό να υπολογιστεί σε 27% και όχι σε 34%, όπως υπέδειξε το αξιότιμο μέλος του Κοινοβουλίου.

Το ενδεχόμενο ανάλογων περικοπών προβλέπεται από το ισχύον καθεστώς, προκειμένου να διασφαλιστεί ορισμένη συγκράτηση της παραγωγής και των κοινοτικών δαπανών. Έτσι, το ύψος της προκαταβολής επί της ενισχύσεως δεν αποτελεί απρόβλεπτη συνέπεια του μηχανισμού εγγυημένης μεγίστης ποσότητας, που να μπορεί να οδηγήσει στη λήψη εκτάκτων μέτρων παρεκκλίσεως. Η αναβάθμιση της ΚΟΑ, σε σχέση κυρίως με τη σταθεροποίηση των εισοδημάτων των απασχολουμένων στη γεωργία, εξετάζεται στα πλαίσια του γενικότερου προβληματισμού σχετικά με τη μεταρρύθμιση της ΚΟΑ του τομέα του ελαιολάδου.
ΓΡΑΠΤΗ ΕΡΩΤΗΣΗ E-3771/97 υποβολή: Αλέξανδρος Αλαβάνος (GUE/NGL) προς την Επιτροπή (21 Νοεμβρίου 1997)

Θέμα: Ανθρωπιστική βοήθεια στη Βουλγαρία - Δράσεις Μη Κυβερνητικών Οργανώσεων

Το Ευρωπαϊκό Κοινοβούλιο, στη συνεδρίασή του στις 10 Απριλίου 1997, ενέκρινε ψήφισμα για την ανθρωπιστική βοήθεια προς τη Βουλγαρία. Στο ψήφισμά του το Ευρωπαϊκό Κοινοβούλιο μεταξύ των άλλων αναφέρει: «ότι η ευρωπαϊκή συμφωνία σύνδεσης επιβάλλει στην Ευρωπαϊκή Ένωση ηθική υποχρέωση στήριξης του βουλγαρικού πληθυσμού» καθώς και «ότι η βοήθεια αυτή πρέπει να επεκταθεί επειγόντως ιδίως στους ηλικιωμένους, στα παιδιά και τις ιατρικές υπηρεσίες».

Ερωτάται η Επιτροπή:

1. Τί ενέργειες έχει προωθήσει για τη χρηματοδότηση της ανθρωπιστικής βοήθειας στη Βουλγαρία;

2. Υπάρχουν προγράμματα σε συνεργασία με Μη Κυβερνητικές Οργανώσεις, τί ύψους, από ποιές χώρες και με ποιό περιεχόμενο;

Απάντηση του κ. Van den Broek εξ ονόματος της Επιτροπής (23 Δεκεμβρίου 1997)

Η Επιτροπή συνέχισε, κυρίως μέσω του προγράμματος Phare και της Υπηρεσίας Ανθρωπιστικής Βοήθειας της Ευρωπαϊκής Κοινότητας (ECHO), να παρέχει κοινωνική και ανθρωπιστική βοήθεια στη Βουλγαρία κατά το 1997.

Σε απάντηση στις δυσκολίες που αντιμετωπίζουν τα πλέον μειονεκτικά στρώματα της κοινωνίας, η Επιτροπή και οι βουλγαρικές αρχές συμφώνησαν, τον Ιανουάριο 1997, την εφαρμογή ενός αρχικού προγράμματος Phare παροχής βοήθειας για έκτακτες κοινωνικές ανάγκες, προϋπολογισμού 20 εκατ. ECU (ESAP1), με την καταβολή απ'ευθείας οικονομικής βοήθειας στις ιδιαίτερα φτωχές οικογένειες και σε επιλεγμένα κοινωνικοεκπαιδευτικά ιδρύματα που υπάγονται στα υπουργεία εργασίας, παιδείας και υγείας.

Η Κοινότητα, με την εφαρμογή ενός δευτέρου προγράμματος Phare 20 εκατ. ECU (ESAP2), το οποίο υπεγράφη από την Επιτροπή και τις βουλγαρικές αρχές στις 16 Οκτωβρίου 1997, παρέχει περαιτέρω άμεση στήριξη στις φτωχές οικογένειες και στα επιμέρους ιδρύματα και στηρίζει, σε συνεργασία με το Αναπτυξιακό Πρόγραμμα των Ηνωμένων Εθνών (UNDP), σειρά έργων ανακαίνισης αστικών περιοχών με τα οποία θα τονωθεί η απασχόληση σε πέντε επιλεγμένους δήμους.

Κατά τη διάρκεια του 1997, η Βουλγαρία απορρόφησε προγραμματικά κονδύλια συνολικού ύψους 1,8 εκατ. ECU τα οποία κατέβαλε η Επιτροπή. Τα ποσά κατεβλήθησαν από τέσσερις μη κυβερνητικούς οργανισμούς (ΜΚΟ) της Ευρώπης υπό μορφή φαρμάκων σε ιατρικούς οργανισμούς, εφαρμογής συμπληρωματικού επισιτιστικού προγράμματος, παροχής ειδών διατροφής στα πλέον ευάλωτα κοινωνικά στρώματα και παροχής σχολικών γευμάτων. Το Μάρτιο 1997 η Επιτροπή ζήτησε από το ίδρυμα ανάπτυξης της κοινωνίας των πολιτών να προσανατολίσει την παροχή χρηματικής βοήθειας προς του βουλγαρικούς ΜΚΟ που δραστηριοποιούνται στον κοινωνικοανθρωπιστικό τομέα, με στόχο την άμεση και πρακτική αντιμετώπιση της κοινωνικής κρίσης. Τα τελευταία ποσοτικά δεδομένα δείχνουν ότι περίπου 630.000 ECU έχουν διοχετευθεί προς το σκοπό αυτό ενώ αναμένεται επανάληψη υποχρέωσης για την καταβολή άλλων 250.000 ECU υπό μορφή απ'ευθείας χρηματοδότησης πριν από το τέλος του έτους.
ΓΡΑΠΤΗ ΕΡΩΤΗΣΗ E-3547/97 υποβολή: Josι Valverde Lσpez (PPE) προς την Επιτροπή (12 Νοεμβρίου 1997)

Θέμα: Φωτοβολταοκή εκμετάλλευση της ηλιακής ακτινοβολίας σε διαστημικούς σταθμούς

Ούτε στο πολυετές πρόγραμμα προώθησης των ανανεώσιμων πηγών ενέργειας, ούτε στο νέο πρόγραμμα έρευνας αναφέρονται σχέδια για τη φωτοβολταϊκή εκμετάλλευση της ηλιακής ακτινοβολίας σε διαστημικούς σταθμούς. Σε επιστημονικά συγγράμματα όμως, η διαστημική εκμετάλλευση της ηλιακής ακτινοβολίας αναφέρεται ως μια εναλλακτική λύση με μεγάλες δυνατότητες για το εγγύς μέλλον.

Ποιές σχετικές πληροφορίες έχουν τεθεί στη διάθεσή της Επιτροπής από τις συμβουλευτικές επιστημονικές επιτροπές;

Απάντηση της κ. Cresson εξ ονόματος της Επιτροπής (10 Δεκεμβρίου 1997)

H Eπιτροπή έχει υπόψη τα πολυάριθμα άρθρα, ιδίως στα λαϊκά επιστημονικά περιοδικά, σχετικά με διαστημικούς σταθμούς σε τροχιά που θα είναι εξοπλισμένοι με γιγάντιες φωτοβολταϊκές οθόνες για τη μετατροπή της ηλιακής σε ηλεκτρική ενέργεια.

Δεδομένου ότι η ατμόσφαιρα απορροφά σημαντικό μέρος της ηλιακής ακτινοβολίας, οι επίγειοι φωτοβολταϊκοί σταθμοί παραγωγής ενέργειας απαιτούν μεγαλύτερες επιφάνεις για την ίδια ενεργειακή παραγωγή. Είναι, ωστόσο, πολύ χαμηλότερου κόστους εγκατάστασης από τους διαστημικούς σταθμούς σε τροχιά. Επιπλέον, το παραγόμενο ηλεκτρικό ρεύμα μπορεί να χρησιμοποιηθεί απευθείας κα δεν απαιτείται να μετατραπεί σε ενδεχομένως επικίνδυνες ακτίνες μικροκυμάτων που είναι απαραίτητες για να μεταφερθεί η ενέργεια σε τεράστιες κεραίες στην επιφάνεια της γης.

Εντούτοις η Επιτροπή ενθαρρύνει την έρευνα για ειδικά φωτοβολταϊκά κύτταρα διαστημικών εφαρμογών όπως οι ημιαγωγοί γαλλίου-αρσενιδίου, επειδή τα κύτταρα αυτά μπορεί να αξιοποιηθούν σε επίγειους φωτοβολταϊκούς σταθμούς με συγκεντρωτικούς φακούς και κάτοπτρα.
ΓΡΑΠΤΗ ΕΡΩΤΗΣΗ E-3238/97 υποβολή: Bill Miller (PSE) προς την Επιτροπή (20 Οκτωβρίου 1997)

Θέμα: Εναρμόνιση του ειδικού φόρου κατανάλωσης

Είναι σε θέση η Επιτροπή να εγγυηθεί ότι η εύρεση λύσης όσον αφορά το θέμα της εναρμόνισης του ειδικού φόρου κατανάλωσης δεν θα καθυστερήσει, αλλά θα θεωρηθεί ως θέμα προτεραιότητας προκειμένου να καταστεί δυνατή η ανάπτυξη στο ζωτικό αυτό τομέα;

Απάντηση του κ. Monti εξ ονόματος της Επιτροπής (18 Νοεμβρίου 1997)

Στον τομέα των ειδικών φόρων κατανάλωσης, η Επιτροπή έχει ήδη υποβάλει πολυάριθμες προτάσεις που θα μπορούσαν να οδηγήσουν στον απαραίτητο βαθμό εναρμόνισης για ένα φορολογικό σύστημα προσαρμοσμένο στις ανάγκες της εσωτερικής αγοράς. Πάντως, το Συμβούλιο, κατά την συζήτηση των εν λόγω προτάσεων, επέφερε πολυάριθμες τροποποιήσεις στα σχετικά κείμενα, με συνέπεια η επιτευχθείσα πρόοδος όσον αφορά την εναρμόνιση να μην είναι ακόμη τέτοια που να παρέχει τη δυνατότητα πλήρους αξιοποίησης των πλεονεκτημάτων της εσωτερικής αγοράς.

Για το λόγο αυτό είναι προφανές ότι, αν και η εναρμόνιση των ειδικών φόρων κατανάλωσης παραμένει ένα ζήτημα προτεραιότητας, η Επιτροπή δεν μπορεί να παράσχει διαβεβαιώσεις για το ότι η σημερινή κατάσταση θα έχει μεταβληθεί ριζικά στο προσεχές μέλλον.
ΓΡΑΠΤΗ ΕΡΩΤΗΣΗ P-3614/97 υποβολή: Elisabeth Schroedter (V) προς την Επιτροπή (6 Νοεμβρίου 1997)

Θέμα: Αξιολόγηση των περιβαλλοντικών επιπτώσεων κατά την μεταφορά της διαρθρωτικής ενίσχυσης στο ομόσπονδο κράτος του Βραδεμβούργου

1. Γνωρίζει η Επιτροπή, ότι στο ομόσπονδο κράτος του Βραδεμβούργου οι απαιτήσεις του κανονισμού για τα διαρθρωτικά ταμεία αριθ. 2081/93 ((ΕΕ L 193, 31.7.1993, σελ. 5 )) στο άρθρο 8 (για τον στόχο 1), παρ. 4, εδάφιο 3 σχετικά με την αξιολόγηση των περιβαλλοντικών επιπτώσεων έχουν καθορισθεί έτσι, ώστε επαρκεί, να εξετάζονται αυτές, κατά τη χορήγηση των πιστώσεων του ΕΤΠΑ, από την τράπεζα επενδύσεων του ομόσπονδου κράτους που συμπληρώνει τις κοινοποιήσεις ενίσχυσης;

2. Εάν «ΝΑΙ», πιστεύει η Επιτροπή, ότι με τον τρόπο αυτό ικανοποιείται επαρκώς η απαίτηση του κανονισμού για συμμετοχή των περιβαλλοντικών αρχών στο ομόσπονδο κράτος του Βραδεμβούργου;

3. Πιστεύει η Επιτροπή, ότι η τράπεζα επενδύσεων του Βραδεμβούργου διαθέτει τις απαραίτητες προϋποθέσεις, για να μπορέσει να αξιολογήσει αντικειμενικά τις περιβαλλοντικές επιπτώσεις των προγραμμάτων;

Απάντηση της κ. Wulf-Mathies εξ ονόματος της Επιτροπής (11 Δεκεμβρίου 1997)

Σύμφωνα με πληροφορίες που υπέβαλε στην Επιτροπή το Υπουργείο Οικονομικών του Βραδεμβούργου, το οποίο είναι επιφορτισμένο με τη διαχείριση της χρηματοδότησης που προέρχεται από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο Βραδεμβούργο, η Τράπεζα Επενδύσεων (Landes-investitionsbank- ILB) δεν είναι αρμόδια για την αξιολόγηση των περιβαλλοντικών επιπτώσεων των συγχρηματοδοτούμενων από το ΕΤΠΑ ενεργειών.

Αρμόδιες για το ανωτέρω είναι οι περιβαλλοντικές αρχές του εν λόγω κρατιδίου. Σε περίπτωση μεγάλων έργων (έργα συνολικού επιλέξιμου κόστους άνω των 15 ή 20 δισ. ECU, ανάλογα με την περίπτωση), απαιτείται η έγκριση του Περιφερειακού Υπουργείου Περιβάλλοντος (Landesumweltamt), πριν δοθεί ενίσχυση από το ΕΤΠΑ. Σε περίπτωση μικρότερων έργων, η Τράπεζα Επενδύσεων μπορεί να εγκρίνει πληρωμές έργων, μόνον αν προηγουμένως έχουν συναινέσει εγγράφως οι περιβαλλοντικές αρχές (Landesumweltamt, Bauamt).
ΓΡΑΠΤΗ ΕΡΩΤΗΣΗ E-3673/97 υποβολή: Patricia McKenna (V) προς την Επιτροπή (19 Νοεμβρίου 1997)

Θέμα: Εκλογές στην Καμπότζη

Θα μπορούσε άραγε η Επιτροπή να παράσχει λεπτομέρειες σχετικά με τα μέτρα που σκοπεύει να λάβει προκειμένου να βοηθήσει τη διεξαγωγή των εκλογών στην Καμπότζη το ερχόμενο έτος;

Τους τελευταίους μήνες διατυπώθηκαν επίμονες καταγγελίες για παραβιάσεις των δικαιωμάτων των ανθρώπων στην Καμπότζη. Στις εν λόγω ενέργειες περιλαμβάνονται ο εκφοβισμός, η παρενόχληση πολιτικών στελεχών καθώς και η φυλάκιση πολλών δημοσιογράφων και υπερασπιστών των ανθρωπίνων δικαιωμάτων.

Ως αποτέλεσμα αυτών των ενεργειών, εκφράζονται φόβοι ότι οι εκλογές δεν θα διεξαχθούν σε ειρηνική ατμόσφαιρα.

Σκοπεύει άραγε η Επιτροπή να λάβει ειδικά μέτρα για την ασφάλεια των υποψηφίων που συμμετέχουν στις εκλογές;

Απάντηση του κ. Marin εξ ονόματος της Επιτροπής (16 Δεκεμβρίου 1997)

Στη συνέχεια της σύμφωνης γνώμης που διατύπωσαν τα κράτη μέλη στην επιτροπή ΑΧ/ΑΛΑ της 11ης Σεπτεμβρίου 1997, η Επιτροπή αποφάσισε να συμβάλει με ποσό 9,5 εκατ. ECU για την εκλογική διαδικασία στην Καμπότζη. Η συνεισφορά αυτή προορίζεται για την εγγραφή των εκλογέων μέχρι ποσού 7 εκατ. ECU, ενώ τα υπόλοιπα 2,5 εκατ. ECU προβλέπονται για την εν μέρει εγκατάσταση του συστήματος παρακολούθησης.

Η Επιτροπή έχει πλήρη επίγνωση της πολιτικής κατάστασης στην Καμπότζη την οποία παρακολουθεί σε στενή συνεργασία με τα κράτη μέλη, τα Ηνωμένη Έθνη και τις χώρες του Συνδέσμου των κρατών της Νοτιοανατολικής Ασίας (ASEAN). Έδωσε εξάλλου ιδιαίτερη προσοχή στις περιπτώσεις παραβίασης των δικαιωμάτων του ανθρώπου οι οποίες έχουν καταγγελθεί στο παρελθόν. Με σκοπό να αποθαρρύνει τη δημιουργία εκλογικού κλίματος το οποίο θα μπορούσε να ευνοήσει επεισόδια εκφοβισμού και βίας, η Επιτροπή προέβλεψε ρητά μια ρήτρα αναστολής της δράσης της για στήριξη της εκλογικής διαδικασίας σε περίπτωση που εμφανισθούν παρόμοια περιστατικά.

Όσον αφορά τα κατάλληλα μέτρα για την ασφάλεια των υποψηφίων, αυτό θα εξαρτηθεί από την από κοινού αντιμετώπιση και επιτόπου συνεννόηση με κάθε εκπρόσωπο της διεθνούς κοινότητας ο οποίος συμμετέχει στην εκλογική διαδικασία, και, πιο συγκεκριμένα, μ'εκείνους οι οποίοι θα αναλάβουν τη συγκέντρωση των πληροφοριών, την κατάρτιση των φακέλων και την εφαρμογή των διαδικασιών προσφυγής οι οποίες προβλέπονται για την προστασία των υποψηφίων στις εκλογές.
ΓΡΑΠΤΗ ΕΡΩΤΗΣΗ E-3129/97 υποβολή: Marjo Matikainen-Kallstrφm (PPE) προς την Επιτροπή (13 Οκτωβρίου 1997)

Θέμα: Kατάρτιση των γυναικών και κοινωνία της πληροφορίας

Σύμφωνα με τα αποτελέσματα της έρευνας με τίτλο «Οι Φινλανδοί και η νέα τεχνολογία της πληροφορίας» ο βαθμός χρήσης των οικιακών υπολογιστών εξαρτάται άμεσα από την ηλικία και το φύλο. Ιδίως οι γυναίκες, οι οποίες έχουν υπερβεί το 30ο έτος της ηλικίας τους χρησιμοποιούν σπανίως τους οικιακούς υπολογιστές και τον συναφή εξοπλισμό. Μόνον το 10% των γυναικών που έχουν υπερβεί το 30ο έτος της ηλικίας τους και διαθέτουν σύνδεση μόντεμ, την χρησιμοποιούν έστω και μία φορά την εβδομάδα. Ο χαμηλός βαθμός χρήσης οφείλεται εν μέρει στην έλλειψη γνώσεων και ικανότητας χειρισμού.

Ως εκ τούτου ερωτώ: ποιά μέτρα προτίθεται να λάβει η Ευρωπαϊκή Επιτροπή προκειμένου να διασφαλισθεί ότι οι γυναίκες θα αποκτήσουν, π.χ., μέσω εντατικών μαθημάτων τις γνώσεις που χρειάζονται για να αξιοποιήσουν αποτελεσματικότερα τις δυνατότητες που τους παρέχονται από την σύγχρονη κοινωνία της πληροφορίας;

Απάντηση του κ. Flynn εκ μέρους της Επιτροπής (24 Νοεμβρίου 1997)

Η κοινωνία των πληροφοριών παρέχει τη δυνατότητα ισότητας των δύο φύλων. Παρ' όλα αυτά η Επιτροπή έχει επιφυλάξεις, αφού το χαμηλό επίπεδο ευαισθητοποίησης μεταξύ των γυναικών σχετικά με τις νέες τεχνολογίες πληροφόρησης και επικοινωνίας μπορεί να εμποδίσει την αξιοποίηση των οφελών που μπορεί να έχουν οι γυναίκες όσον αφορά την απασχόληση και τη βελτίωση της επαγγελματικής και οικογενειακής τους ζωής. Είναι λοιπόν σημαντικό να καταβληθούν προσπάθειες για την εξοικείωση των γυναικών με τις τεχνολογίες πληροφόρησης και επικοινωνίας και την βελτίωση των δεξιοτήτων τους.

Η πρόσκληση εκδήλωσης ενδιαφέροντος που εξέδωσε η Επιτροπή το 1997 για την εφαρμογή σχεδίων που θα προωθούν την ανάπτυξη και την ευαισθητοποίηση όσον αφορά την κοινωνία των πληροφοριών ((ΕΕ C 148, 16.5.1997. )) είχε ως κύριο σημείο τον εντοπισμό των εμπειριών και των δυνατοτήτων που προσφέρει η κοινωνία των πληροφοριών και μπορούν να αξιοποιηθούν από τις γυναίκες.

Η Επιτροπή, μέσω του Ευρωπαϊκού Κοινωνικού Ταμείου (ΕΚΤ) και στα πλαίσια των στόχων 3, 4, 5β και 6 και των κοινοτικών πρωτοβουλιών «Απασχόληση», NOW και ADAPT, υποστηρίζει μια σειρά σχεδίων που αποσκοπούν στη βελτίωση των δεξιοτήτων των γυναικών στις τεχνολογίες πληροφόρησης και επικοινωνίας και στην αξιοποίηση των μέσων που προσφέρει η κοινωνία των πληροφοριών για τη βελτίωση της θέσης των γυναικών στις αγορές εργασίας. Η παρακολούθηση των προγραμμάτων που εφαρμόζονται σήμερα θα γίνεται από αυτήν την προοπτική γωνία. Στο πνεύμα αυτό θα γίνει και η μεταρρύθμιση των διαρθρωτικών ταμείων, όπου η Επιτροπή προτείνει τη δημιουργία μιας νέας κοινοτικής πρωτοβουλίας για τους ανθρώπινους πόρους και την ισότητα των ευκαιριών.
ΓΡΑΠΤΗ ΕΡΩΤΗΣΗ E-3581/97 υποβολή: Josι Apolinαrio (PSE) προς την Επιτροπή (13 Νοεμβρίου 1997)

Θέμα: Ετήσια περιοδική έκθεση σχετικά με την εκτέλεση του άρθρου 10 του κανονισμού του ΕΤΠΑ

Στην απάντησή της στη γραπτή μου ερώτηση Ε-0850/97 ((EE C 373, 9.12.1997, 32. )) η Επιτροπή δεσμεύτηκε να δημοσιεύει μέχρι το τέλος του καλοκαιριού μία έκθεση σχετικά με την εφαρμογή του άρθρου 10 του ΕΤΠΑ. Δημοσιεύτηκε άραγε η εν λόγω έκθεση;

Αν όχι, πότε προβλέπεται η ενδεχόμενη δημοσίευσή της;

Απάντηση της κ. Wulf-Mathies εξ ονόματος της Επιτροπής (22 Δεκεμβρίου 1997)

Τον Ιούνιο του 1997, η Επιτροπή εξέδωσε Inforegio σχετικά με την ενδιάμεση αξιολόγηση των δραστηριοτήτων του άρθρου 10 του κανονισμού για το Ευρωπαϊκό Ταμείο Περιφερειακής Ανάπτυξης ((ΕΕ L 193 της 31.07.1993 )). Αντίγραφο έχει αποσταλεί απευθείας στο αξιότιμο μέλος του Κοινοβουλίου και τη Γραμματεία του Κοινοβουλίου.

Πληροφορίες σχετικά με τις καινοτόμες δραστηριότητες του άρθρου 10 περιλαμβάνονται στην 8η Ετήσια έκθεση για τα Διαρθρωτικά Ταμεία ((COM (97) 526 τελικό )), η οποία δημοσιεύτηκε και διαβιβάσθηκε πρόσφατα στο Κοινοβούλιο.